Diensdiere versterk Wes‑Kaapse lang arm van die gereg‘n Metropolisiehond. (Foto: Verskaf) Die Wes-Kaapse metropolisie het vanjaar ŉ groot mylpaal bereik toe hulle hul tiende jaar gevier het sedert die berede- en honde-eenheid op die been gebring is. Tydens hierdie tien jaar het die eenhede gehelp met sowat 2 000 inhegtenisnemings, 25 000 boetes en om meer as 30 000 eenhede dwelms op te spoor. “Dit is ŉ belangrike mylpaal vir die departement en dien as ’n herinnering aan die vele inisiatiewe wat ons onderneem het om ons misdaadvoorkomingspogings te versterk en om ons reaksie op die vele en uiteenlopende eise in hierdie stad te versterk,” sê JP Smith, die stad se raadslid vir veiligheid en sekuriteit. Superintendent Joan Felix, die eenheidshoof vir diensdiere, sê dié eenheid is op die been gebring tydens die Sokker‑Wêreldbeker in 2010. “Ons het destyds net 11 honde in ons eenheid gehad.” Vandag spog die eenheid met 25 honde wat opgelei is om dwelmmiddels, plofstof, koper en metaal op te spoor, terwyl die eenheid ook werk om vermiste persone op te spoor. Die eenheid het tans ook sewe perde in sy stal. Die eerste groep perde wat in 2010 in diens geneem is, het verlede jaar afgetree. “Die berede-eenheid is altyd teenwoordig by groot geleenthede, waar dit help om misdaad te bekamp. Die perde gee die beamptes ŉ unieke geleentheid om enige kriminele aktiwiteit vinnig raak te sien. Die perde is ook veral nuttig op terreine wat nie vir voertuie geskik is nie, soos informele nedersettings en bergpatrollies,” sê Felix. Die berede eenheid. (Foto: Verskaf) Nog mylpale waarmee die eenheid kan spog, is dat daar tydens die verskillende inhegtenisnemings ook op 76 vuurwapens, 1 146 rondtes ammunisie en sowat R523 000 in kontant beslag gelê is. Tydens die tien jaar is 13 069 verdagte voertuie, persele en persone deur die eenheid ondersoek. “Dit is maar net een been van ons suksesverhaal. Om hierdie beamptes saam met hul vierpotige kollegas sigbaar in gemeenskappe en openbare terreine te hê dra by tot ŉ daling in misdaad, omdat kriminele dan nie so maklik toeslaan nie,” sê Smith.